Line Barfod (EL), 2007-02-01:
Det er fint nok med nogle pæne ord om kommunalt selvstyre, men hvis man reelt skal have et selvstyre, kræver det, at man også har nogle penge.
Hvis kommunerne skal kunne bestemme, er det fuldstændig afgørende, at de har nogle penge, nøjagtig ligesom det er i ens eget liv: Hvis man ikke har penge, har man heller ikke mulighed for at bestemme.
Det er meget fint, at vi siger, at man bare selv kan vælge, hvor man vil bo i det her land, men hvis man ikke har råd, har man ikke mulighed for selv at bestemme, hvor man vil bo.
Og noget tilsvarende gør sig gældende for kommunerne og det kommunale selvstyre.
Når de ikke har rådighed over økonomien, så kan de heller ikke reelt have et selvstyre.
En del kommuner er jo i dag i den fuldstændig absurde situation, at de sådan set har penge nok, de ønsker at lave en bedre velfærd for borgerne, de har pengene til det, men de må ikke for regeringen.
Der er fastsat et udgiftsloft, som forhindrer, at kommunerne via det kommunale selvstyre selv kan bestemme, at de gerne vil sikre en god velfærd for deres borgere.
Hvis de beslutter at gøre det alligevel, falder Thors hammer tungt og hårdt, og så bliver de straffet for at have brugt penge på velfærd.
Der skal alligevel gennemføres skattelettelser, for det har regeringen bestemt, og det har Dansk Folkeparti bestemt.
Det har ikke meget at gøre med kommunalt selvstyre.
Det andet drejer sig så om, hvad der sker internt i kommunerne.
Der blev det jo sagt meget klart, da vi diskuterede indførelsen af kommunalreformen, at et af formålene med kommunalreformen var at sikre, at det blev nemmere at lukke skoler, for når man har en lille kommune og møder borgerne hen over køledisken i Brugsen, er det meget svært at lukke skolen, men når der er meget længere mellem borgerne og politikerne, bliver det nemmere.
På grund af den stramme økonomiske styring fra regeringens og Dansk Folkepartis side er der mange kommuner, der nu er ude i at skulle til at lægge planer for at lukke skoler og børnehaver og biblioteker, og der snakkes om flere hundrede lukninger på landsplan.
Det har ikke meget med kommunalt selvstyre at gøre, at man ikke selv kan bestemme, hvordan ens økonomi skal være, og det har heller ikke meget at gøre med borgeres indflydelse, når borgerne ikke længere har den samme mulighed for at snakke direkte med politikerne.
Vi tror, at det, hvis man laver et bedre selvstyre med en større økonomi og samtidig også indfører lokalråd, giver andre muligheder for, at borgerne kan få en større indflydelse.
Så kan man engagere langt flere mennesker, både borgere og medarbejdere, og dermed få masser af nye ideer til også at udvikle, hvad fremtiden fTTM050.fm Page 3711 Tuesday, May 29, 2007 1:23 PM
skal bestå af.
Det tror vi kunne være en god måde at udvikle Danmark på frem for at tro, at det eneste, der kan skabe udvikling, er den markedsstyring, som regeringen og Dansk Folkeparti er i gang med.
Jeg er fuldstændig enig med fru Anne Baastrup i, at selv om regeringen og Dansk Folkeparti ikke vil støtte forslaget om at nedsætte en selvstyrekommission, må vi alligevel gå i gang med at diskutere, hvordan vi tror det skal se ud, snakke med medarbejdere i den offentlige sektor, snakke med kommunalpolitikere, snakke med borgere osv. og få ideer til, hvad det så er, der skal gennemføres, når vi får et flertal, der reelt ønsker at styrke det kommunale selvstyre.
Og det må vi jo så prøve at samle ammunition til at få nogle konkrete forslag til.